Bloggerul clujean Darius Groza (27 de ani), angajat la o agenţie de publicitate, a pornit în aventura vieţii lui. Agitaţie mare, marţi dimineaţă, în curtea clujeanului Darius Groza, cunoscut de bloggeri cu numele jeg, care s-a decis să plece pentru an şi jumătate în Africa pe motocicletă. Părinţii, fratele şi aproximativ 15 prieteni s-au strâns în curtea imobilului unde locuieşte pentru a-i ura drum bun şi pentru a-l încuraja.





CLICK AICI PENTRU A VEDEA MAI MULTE POZE DINAINTE DE PLECARE CU DARIUS



„Am fost în turul României cu bicicleta şi am făcut turul Europei cu autostopul. Am ales Africa pentru că era cea mai provocatoare. Să vezi dacă reuşeşti să o faci singur, ca începător, cu motocicleta este o provocare. Mi-am planificat să vizitez 30 de ţări şi cel puţin cinci oraşe din fiecare ţară. Am şi un loc preferat pe care aş vrea să-l vizitez şi anume mina de diamante din deşertul Nairobi. Lângă mină se uneşte deşertul cu oceanul. Cred că este un loc foarte frumos.", povesteşte Darius.



Pregătirile au durat un an de zile



Darius a început în urmă cu un an pregătirile pentru această călătorie. Şi-a achiziţionat o motocicletă pentru care a plătit 5.000 de euro, şi-a luat permisul de conducere în luna decembrie a anului trecut, a făcut rost de bani şi ieri dimineaţă a plecat spre Spania.



„La drum întins voi parcurge 60.000 de kilometri dus-întors. Din România o iau spre Spania, după care spre Gibraltar şi spre Cape Town, Cairo şi întoarcere prin Turcia. În fiecare ţară aş vrea să mă rotesc un pic. Dacă vizitez cât mi-am propus, călătoria va dura un an şi jumătate, poate fi şi mai puţin. Depinde. Nu voi lucra niciunde, voi scrie pe blog. Călătoria nu are scop nobil, nu mă duc să fac grătare la triburi, nu sunt afiliat la nicio televiziune, asociaţie, organizaţie. Nu e vorba de rutină, pur şi simplu am vrut să mă duc în Africa", a mai precizat clujeanul.



Prietenul de călătorie, un ursuleţ de pluş



Bagajul pentru Africa este compus dintr-un sac de dormit, cort, multe piese de schimb în cazul în care i de defectează motocicleta şi două anvelope. Telefonul mobil, laptopul şi camera video nu lipsesc nici ele. El nu a dorit ca nicio persoană să-i fie alături. Totuşi, prin Africa va fi însoţit de prietenul lui Pamfil, un ursuleţ de pluş care i-a fost alături în toate călătoriile de până acum.



„70% voi dormi la cort, 30% la localnici şi prin hoteluri. La localnici pentru ca vreau să-i cunosc mai bine, iar la hoteluri ca să am internet şi să-mi updatez blogul. Cel mai devreme voi face prima postare săptămâna viitoare", adaugă Darius.



Darius Groza este absolvent al Facultăţii de Jurnalism din cadrul Universităţii Babeş-Bolyai, iar în prezent lucrează la o agenţie de publicitate din Cluj-Napoca. Darius publică pe blogul jeg.ro.



Un donator misterios



Întrebat de unde a făcut rost de bani pentru această călătorie, Darius evită să răspundă. „E o persoană care va rămâne anonimă, nu e vreun finanţator cum am citit prin presă, nu este important cine mi-a dat banii. Costurile strict legate de călătorie se ridică la câteva mii bune de euro. Cu motorul, echipamentul, costurile merg spre 10.000 de euro. Banii sunt într-un cont, din care mi se vor tot transfera bani pe card, undeva la 100 de dolari la câteva zile", a precizat tânărul.



„Am ales Africa pentru că era cea mai provocatoare" Darius Groza, blogger





